TACC โรดโชว์กองทุนสิงคโปร์ มั่นใจปี 59 รายได้โตไม่ต่ำ15%
TACC บินลัดฟ้าสิงคโปร์พบนักลงทุนสถาบัน-กองทุน มั่นใจปี 59 รายได้โตไม่ต่ำ15% เดินหน้าขยายธุรกิจตปท.ตั้งเป้าหมายเพิ่มสัดส่วนรายได้ตปท.เพิ่มเป็น 12% จากปีที่ผ่านมาอยู่ที่ 8% ของรายได้รวม
31 พ.ค. 2559

นายชัชชวี วัฒนสุข ประธานกรรมการบริหาร บริษัท ที.เอ.ซี. คอนซูเมอร์ จำกัด (มหาชน)หรือ TACC เปิดเผยว่า บริษัทเตรียมเดินทางไปให้ข้อมูลกับนักลงทุนสถาบันและกองทุนชั้นนำกว่า 10 บริษัทที่ประเทศสิงคโปร์ ร่วมกับ บล.กรุงศรี และ Citi Group ในงาน ASEAN C-Suite Forum 2016 ซึ่งจัดขึ้นในระหว่างวันที่ 1-2  มิ.ย.59 นี้
ทั้งนี้ เพื่อให้นักลงทุนได้เข้าใจในปัจจัยพื้นฐานการดำเนินธุรกิจ และได้เห็นพัฒนาการหลังเข้าจดทะเบียนในตลาดหลักทรัพย์ mai ตั้งแต่ปลายปีที่ผ่านมา ซึ่งสะท้อนได้จากผลการดำเนินงานที่เติบโตอย่างแข็งแกร่ง โดยไตรมาส 1/59 มียอดขายกว่า 283.22 ล้านบาท เพิ่มขึ้น 61.2 ล้านบาท หรือเพิ่มขึ้น 27.6% และมีกำไรสุทธิ 23.9 ล้านบาท เพิ่มขึ้น 7.6 ล้านบาท หรือเพิ่มขึ้นกว่า 46.3% เมื่อเทียบกับช่วงเดียวกันของปีก่อน
นอกจากนี้ในส่วนของการขยายการลงทุนไปยังตลาดต่างประเทศ บริษัทฯยังคงเดินหน้าตามแผน โดยเตรียมขยายตลาดไปยังประเทศกัมพูชา จีน และลาว ซึ่งถือเป็นตลาดที่มีศักยภาพ เพื่อรองรับการเติบโตที่แข็งแกร่ง หลังเปิดเสรีเออีซี
โดยตั้งเป้าหมายเพิ่มสัดส่วนรายได้จากต่างประเทศเพิ่มเป็น 12% จากปีที่ผ่านมาอยู่ที่ 8% ของรายได้รวม และอยู่ระหว่างศึกษาการขยายช่องทางการส่งออกในต่างประเทศเพิ่มเติม เพื่อเป็นการเพิ่มแหล่งที่มาของรายได้ และกระจายความเสี่ยงในการลงทุน รองรับการเติบโตที่แข็งแกร่งและสร้างผลตอบแทนที่ดีให้กับผู้ถือหุ้นในอนาคต